

I LISA. Oskuste, hariduse ja koolituse valdkonna asjakohased õigusaktid

1. Nõukogu 2. aprilli 1963. aasta otsus, millega kehtestatakse ühise kutseõppepoliitika rakendamise üldpõhimõtted[[1]](#footnote-1).
2. Nõukogu 20. detsembri 2012. aasta soovituses mitteformaalse ja informaalse õppe valideerimise kohta[[2]](#footnote-2) kutsutakse liikmesriike üles kehtestama mitteformaalse ja informaalse õppe valideerimise meetmed, mis võimaldavad isikutel omandada kvalifikatsioone, mis vastavad kokkulepitud standarditele, mis on samad kui formaalhariduse õppekava alusel omandatud kvalifikatsiooni standardid või nendega võrdväärsed.
3. Nõukogu ja komisjoni 15. detsembri 2015. aasta ühisaruandes hariduse ja koolituse valdkonna üleeuroopalise koostöö strateegilise raamistiku (HK 2020) rakendamise kohta seati täiskasvanuhariduse valdkonnas prioriteediks muu hulgas kirja-, arvutus- ja digioskuste tagamine ning see, et inimestele, kellel puudub Euroopa kvalifikatsiooniraamistiku (EQF) 4. taseme kvalifikatsioon,[[3]](#footnote-3) pakutaks piisavalt uusi võimalusi EQFis tunnustatud kvalifikatsiooni omandamiseks. Ühisaruanne sisaldab ka kutsehariduse ja -õppe keskpika perioodi eesmärke, sealhulgas kvalifikatsioonide kõigi jaoks kättesaadavamaks muutmist paindlikumate ja üleminekut võimaldavate kutsehariduse ja -õppe süsteemide abil, eelkõige pakkudes tõhusaid ja lõimitud nõustamisteenuseid ning võimaldades mitteformaalse ja informaalse õppe valideerimist.
4. Nõukogu 19. detsembri 2016. aasta soovituses „Oskuste täiendamise meetmed: uued võimalused täiskasvanutele“[[4]](#footnote-4) kutsutakse liikmesriike üles suurendama väheste oskustega täiskasvanutele pakutavate kvaliteetsete õppimisvõimaluste kättesaadavust ja kasutamist kolme põhisammuga: oskuste hindamine, personaalse õppevõimaluse pakkumine ning omandatud oskuste valideerimine ja tunnustamine.
5. Nõukogu 22. mai 2017. aasta soovitusega, milles käsitletakse elukestva õppe Euroopa kvalifikatsiooniraamistikku,[[5]](#footnote-5) tagatakse, et EQFi tasemega kvalifikatsioonid põhinevad kvaliteeditagamise ühistel põhimõtetel (EQFi soovituse IV lisa) ning et arvestuspunktidel põhinevate EQFi tasemega kvalifikatsioonide puhul kasutatakse arvestuspunktisüsteemide ühiseid põhimõtteid (EQFi soovituse V lisa).
6. Nõukogu 20. novembri 2017. aasta soovituses haridusasutuse lõpetanute käekäigu jälgimise kohta[[6]](#footnote-6) kutsutakse liikmesriike üles muutma 2020. aastaks kutsehariduse ja -õppe läbinute ning kõrghariduse omandanute edasise tegevusega seotud andmed kättesaadavamaks ja kvaliteetsemaks.
7. Euroopa Parlamendi ja nõukogu 18. aprilli 2018. aasta otsusega (EL) 2018/646, milles käsitletakse oskuste ja kvalifikatsioonidega seotud paremate teenuste pakkumise ühist raamistikku (Europass),[[7]](#footnote-7) on loodud platvorm, mis toetab oskuste ja kvalifikatsioonide dokumenteerimist ja kirjeldamist ning pakub kasutajatele (nt tööotsijatele, õppijatele) e-portfoolio vahendit, et talletada teavet oma oskuste ja kvalifikatsioonide kohta ning koostada CVsid ja töökohataotlusi. Platvorm toimib ka veebiportaalina, mis sisaldab teavet kvalifikatsioonide ja kvalifikatsioonisüsteemide, suuniste, valideerimise, tunnustamise ning oskuste ja kvalifikatsioonidega seotud muude teemade kohta. Uus Europassi teenus toetab ka autentimisteenuste (nt digiallkirjad/sertifikaadid) kasutamist.
8. Nõukogu 22. mai 2018. aasta soovituses võtmepädevuste kohta elukestvas õppes[[8]](#footnote-8) rõhutatakse vajadust käsitleda võtmepädevuste arendamist elukestva õppe perspektiivis ning tagada toetus kõigil haridus-, koolitus- ja õppetasanditel, sealhulgas esma- ja jätkukutseõppe edasise arendamise kaudu.
9. Nõukogu 26. novembri 2018. aasta soovituses kõrg- ja keskhariduskvalifikatsioonide ning välismaal läbitud õppeperioodide õpiväljundite automaatse vastastikuse tunnustamise edendamise kohta[[9]](#footnote-9) kutsutakse liikmesriike üles kehtestama vajalikke meetmeid, et saavutada 2025. aastaks kõrg- ja keskhariduskvalifikatsioonide automaatne tunnustamine ning õppeperioodide õpiväljundite tunnustamine, et liikuda Euroopa haridusruumi loomise suunas. Soovituses rõhutatakse vajadust arendada edasi kutsehariduse ja -õppe kvaliteedi tagamise vahendeid kooskõlas Euroopa kvaliteeditagamise võrdlusraamistikuga kutsehariduse ja -õppe valdkonnas ning selle edasiarendustega, et suurendada läbipaistvust ning usaldust üksteise keskharidus- ja koolitussüsteemide vastu. Et hõlbustada liikuvust ja välismaal läbitud õppeperioodide õpiväljundite tunnustamist, kutsutakse soovituses üles laiemalt kasutama kutsehariduse ja -õppes valdkonnas välja töötatud ELi vahendeid, näiteks Europassi veebiplatvormi kaudu kättesaadavaid vahendeid ning vastastikuse mõistmise memorandumit ja koolituslepingut, mis on osa Euroopa kutsehariduse ja -koolituse ainepunktide süsteemist.
10. Nõukogu järeldustes Euroopa haridusruumi visiooni suunas liikumise kohta[[10]](#footnote-10) rõhutatakse, et „kontseptsiooniga hõlmatud algatused ja Euroopa haridusruumi osana tulevikus väljapakutavad ja võetavad meetmed [...] peaksid hõlmama kõiki hariduse ja koolituse tasemeid ja liike, sealhulgas täiskasvanuõpet ja kutseharidust ja koolitust“.
11. Nõukogu resolutsioonis Euroopa haridusruumi edasise arendamise kohta,[[11]](#footnote-11) et toetada tulevikku suunatud haridus- ja koolitussüsteeme, tuletatakse meelde, et „haridusruumi aluseks peaks olema elukestev õpe alates alusharidusest ja lapsehoiust kuni üld- ja kutsehariduse ning kõrghariduse ja täiskasvanuõppeni“.
12. Nõukogu 2019. aasta järeldustes nõukogu soovituse „Oskuste täiendamise meetmed: uued võimalused täiskasvanutele“ rakendamise kohta[[12]](#footnote-12) rõhutatakse vajadust kehtestada täiskasvanute täiendus- ja ümberõppeks kestlikud pikaajalised meetmed, mis on osa laiemast strateegilisest lähenemisviisist elukestvate oskuste arendamisele.
13. Nõukogu 2019. aasta järeldustes heaolumajanduse kohta kutsutakse liikmesriike üles edendama terviklikku elukestva õppe poliitikat ning oskuste ja pädevuste arendamist kogu elu jooksul.
14. Komisjoni teatises „2020. aasta kestliku majanduskasvu strateegia“[[13]](#footnote-13) on seatud prioriteedid, et muuta liidu majandus kestlikuks, edendada kaksiküleminekut digi- ja rohemajandusele ning kujundada ELi sotsiaalne turumajandus ümber, tagamaks, et ka tulevikus on siin maailma arenenuimad hoolekandesüsteemid ning Euroopa on innovatsiooni ja konkurentsivõimelise ettevõtluse tegus keskus. Teatises pannakse suurt rõhku vajadusele suurendada investeeringuid oskustesse ning haridus- ja koolitussüsteemide reformidesse.

II LISA – EQAVETi raamistik

**A osa. EQAVETi näidiskirjeldused**

EQAVETi näidiskirjelduste eesmärk on toetada liikmesriike ning kutsehariduse ja -õppe pakkujaid EQAVETi raamistiku rakendamisel. Kirjeldused on struktureeritud kvaliteeditsükli etappide kaupa: *kavandamine – rakendamine – hindamine – läbivaatamine*. Neid saab kasutada nii esma- kui ka jätkukutseõppes ning kõigis õpikeskkondades: kooliõppes ja töölõppimisel, sealhulgas õpipoisiõppes.

| **Kvaliteedikriteeriumid** | **Kutsehariduse ja -õppe süsteemi tasandi näidiskirjeldused** | **Kutsehariduse ja -õppe pakkuja tasandi näidiskirjeldused** |
| --- | --- | --- |
| Kavandamine põhineb asjaomaste sidusrühmade ühisel strateegilisel visioonil ning sisaldab selgelt kindlaks määratud eesmärke, meetmeid ja näitajaid | Kutsehariduse ja -õppe eesmärgid seatakse keskpikas ja pikas perspektiivis ning need on seotud Euroopa ja kestliku arengu eesmärkidega, võttes arvesse keskkonnasäästlikkusega seotud kaalutlusi.  Kutsehariduse ja -õppe eri tasandi eesmärkide seadmisse kaasatakse sotsiaalpartnerid ja kõik muud asjaomased sidusrühmad.  Seatakse eesmärgid ja nende täitmise jälgimiseks kasutatakse erinäitajaid (edukriteeriumid).  Kehtestatakse tööturu ja ühiskonna koolitusvajaduste kindlakstegemise mehhanismid ja menetlused.  Töötatakse välja teabepoliitika, et tagada kvaliteedialaste tulemuste optimaalne avalikustamine vastavalt riiklikele/piirkondlikele andmekaitsenõuetele.  Töötatakse välja isiku pädevuste tunnustamise, valideerimise ja sertifitseerimise standardid ja juhised.  Kutsehariduse ja -õppe kvalifikatsioone kirjeldatakse õpiväljundite abil.  Luuakse mehhanismid kvalifikatsioonide kavandamise, hindamise ja läbivaatamise kvaliteedi tagamiseks.  Kutsehariduse ja -õppe programmid kavandatakse nii, et võimaldada paindlikke õppimisvõimalusi ja reageerida kiiresti tööturu muutuvatele vajadustele. | Kutsehariduse ja -õppe pakkujad lähtuvad kohalike eesmärkide seadmisel Euroopa, riiklikest ja piirkondlikest kutsehariduse ja -õppe poliitika eesmärkidest.  Seatakse selged eesmärgid ja jälgitakse nende täitmist ning programmid töötatakse välja neist eesmärkidest lähtuvalt.  Peetakse pidevalt nõu sotsiaalpartnerite ja kõigi teiste asjaomaste sidusrühmadega, et selgitada välja kohalikud/individuaalsed erivajadused.  Määratakse selgelt kindlaks kvaliteedi juhtimise ja parandamisega seotud vastutusvaldkonnad.  Töötajad kaasatakse varakult kavandamisse, sh kvaliteedijuhtimise vallas.  Kutsehariduse ja -õppe pakkujad kavandavad asjaomaste sidusrühmadega tehtavaid koostööalgatusi.  Asjaomased sidusrühmad osalevad kohalike vajaduste analüüsimisel.  Kutsehariduse ja -õppe pakkujad rakendavad selget ja läbipaistvat kvaliteeditagamissüsteemi.  Meetmed kavandatakse nii, et tagada andmekaitse-eeskirjade järgimine. |
| Rakenduskavade koostamisel peetakse nõu sidusrühmadega ja need kavad sisaldavad selgeid põhimõtteid | Rakenduskavad koostatakse koostöös sotsiaalpartnerite, kutsehariduse ja -õppe pakkujate ning teiste asjaomaste eri tasandite sidusrühmadega.  Rakenduskavade puhul on hinnatud ressursivajadust ja kasutajate suutlikkust ning vajalikke toetavaid vahendeid ja juhiseid.  Töötatakse välja raamistiku eri tasanditel rakendamise juhised ja standardid. Need juhised ja standardid hõlmavad kvalifikatsioonide hindamist, valideerimist ja sertifitseerimist.  Rakenduskavad sisaldavad spetsiaalset tuge kutseõpetajate ja -koolitajate koolituseks, sealhulgas digioskuste ja keskkonnasäästlikkuse valdkonnas.  Kutsehariduse ja -õppe pakkujate vastutust raamistiku rakendamisel kirjeldatakse selgelt ja läbipaistvalt.  Töötatakse välja riiklik ja/või piirkondlik kvaliteeditagamise raamistik, mis sisaldab kutsehariduse ja -õppe pakkujate tasandi juhiseid ja kvaliteedistandardeid, et edendada pidevat täiustamist ja eneseregulatsiooni. | Organisatsioonis jaotatakse ressursid selliselt, et oleks tagatud rakenduskavades seatud eesmärkide täitmine.  Kavandatud meetmete rakendamiseks toetatakse selgesõnaliselt asjakohaseid ja kaasavaid partnerlussuhteid, sealhulgas õpetajate ja koolitajate vahel.  Töötajate pädevuste arendamise strateegilises kavas määratakse kindlaks õpetajate ja koolitajate koolitusvajadused.  Et toetada suutlikkuse suurendamist ning parandada kvaliteeti ja tulemusi, osalevad töötajad regulaarselt koolitustel ning arendavad koostööd asjaomaste organisatsiooniväliste sidusrühmadega.  Kutsehariduse ja -õppe pakkujate programmid võimaldavad õppijatel saavutada oodatavaid õpiväljundeid ja osaleda õppeprotsessis.  Kutsehariduse ja -õppe pakkujad vastavad isikute õpivajadustele, kasutades õppijakeskset lähenemisviisi, mis võimaldab õppijatel saavutada oodatavad õpiväljundid.  Kutsehariduse ja -õppe pakkujad edendavad innovatsiooni nii kooli- kui ka töölõppe õpetamis- ja õppimismeetodites, kasutades digitehnoloogiat ja e-õppe vahendeid.  Kutsehariduse ja -õppe pakkujad kasutavad isikute õpiväljundite hindamiseks sobivaid, täpseid ja usaldusväärseid meetodeid. |
| Tulemusi ja protsesse hinnatakse regulaarselt  ja seda toetab mõõtmine | Töötatakse välja hindamismetoodika, sh sise- ja välishindamise tegemiseks.  Lepitakse kokku sidusrühmade kaasamises jälgimisse ja hindamisse ning seda kaasamist kirjeldatakse selgelt.  Riiklikud/piirkondlikud kvaliteedi parandamise ja tagamise standardid ja protsessid on asjakohased ja sektori vajadustega proportsionaalsed.  Süsteemide suhtes tehakse vastavalt vajadusele enesehindamist ning sise- ja väliskontrolli.  Rakendatakse varajase hoiatamise süsteeme.  Kasutatakse tulemuslikkuse näitajaid.  Et mõõta edusamme ja selgitada välja parandamist vajavad valdkonnad, kogutakse regulaarselt asjakohaseid ja sidusaid andmeid. Töötatakse välja sobiv andmekogumise metoodika, nt küsimustikud, näitajad/mõõtemeetodid. | Riiklike ja piirkondlike eeskirjade/raamistike alusel või kutsehariduse ja -õppe pakkujate algatusel toimub korrapärane enesehindamine, mis hõlmab ka kutsehariduse- ja -õppeasutuste digitaalset valmisolekut ja keskkonnasäästlikkust.  Hindamine ja läbivaatamine hõlmab haridus- ja koolitusprotsesse ja -tulemusi, sh õppijate rahulolu ning töötajate tulemusnäitajaid ja rahulolu.  Hindamine ja läbivaatamine hõlmab andmete kogumist ja kasutamist ning piisavaid ja tulemuslikke mehhanisme sisemiste ja väliste sidusrühmade kaasamiseks.  Rakendatakse varajase hoiatamise süsteeme. |
| Läbivaatamine | Määratakse kindlaks läbivaatamise kord, mehhanismid ja vahendid ning neid kasutatakse pakkumise kvaliteedi parandamiseks kõikidel tasanditel.  Protsessid vaadatakse korrapäraselt läbi ja koostatakse tegevuskavad muudatuste jaoks. Süsteeme kohandatakse vastavalt.  Hindamistulemused avalikustatakse. | Õppijatelt küsitakse tagasisidet nende individuaalsete õpikogemuste ning õppe- ja õpetamiskeskkonna kohta. Seda kasutatakse koos õpetajate, koolitajate ja kõigi teiste asjaomaste sidusrühmade tagasisidega, et töötada välja edasisi meetmeid.  Avalikkusel on läbivaatamistulemustele ulatuslik juurdepääs.  Tagasiside- ja läbivaatamismenetlused on organisatsiooni strateegilise õppeprotsessi osa ning need toetavad kvaliteetse õppe arendamist ja parandavad õppijate võimalusi.  Hindamise tulemusi arutatakse asjaomaste sidusrühmadega ja koostatakse asjakohased tegevuskavad. |

**B osa. EQAVETi näitajate võrdluskogum**

Selles jaos on esitatud võrdlusnäitajad, mida saab EQAVETi raamistiku rakendamisel kasutada, et toetada riiklike/piirkondlike kutsehariduse ja -õppe süsteemide ja/või kutsehariduse ja -õppe pakkujate hindamist ja nende kvaliteedi parandamist.

| **Näitaja** | **Näitaja liik** | **Poliitika eesmärk** |
| --- | --- | --- |
| **Kvaliteeditagamise üldnäitajad** | | |
| ***Nr 1*** | | |
| Kvaliteeditagamissüsteemi olulisus kutsehariduse ja -õppe pakkujate (edaspidi „pakkuja“) jaoks:  a) selliste pakkujate osakaal, kes rakendavad kas seaduse alusel või omal algatusel organisatsioonisiseseid kvaliteeditagamissüsteeme  b) akrediteeritud pakkujate osakaal | Tausta-/sisendnäitaja | Edendada pakkujate tasandil kvaliteedi parandamise kultuuri  Muuta koolituse kvaliteet läbipaistvamaks  Suurendada koolituse pakkumise vallas vastastikust usaldust |
| ***Nr 2*** | | |
| Investeerimine õpetajate ja koolitajate koolitusse:  a) täienduskoolituses osalevate õpetajate ja koolitajate osakaal  b) investeeritud vahendite summa, sealhulgas digioskustesse investeeritud vahendid | Sisend-/protsessinäitaja | Edendada õpetajate ja koolitajate vastutust kutsehariduse ja -õppe kvaliteedi parandamisel  Parandada kutsehariduse ja -õppe vastavust tööturu muutuvatele vajadustele  Suurendada individuaalset õpisuutlikkust  Parandada õppijate tulemusi |
| **Kutsehariduse ja -õppe poliitika kvaliteedieesmärke toetavad näitajad** | | |
| ***Nr 3*** | | |
| Kutsehariduse ja -õppe programmides osalemise määr:  kutsehariduse ja -õppe programmides osalejate arv[[14]](#footnote-14) (vastavalt programmi liigile ja üksikutele kriteeriumidele[[15]](#footnote-15)) | Sisend-, protsessi-/väljundnäitaja | Koguda põhiteavet kutsehariduse ja -õppe atraktiivsuse kohta kutsehariduse ja -õppe süsteemi ja pakkuja tasandil  Toetada sihipäraselt kutsehariduse ja -õppe kättesaadavamaks muutmist, sh ebasoodsas olukorras olevate rühmade jaoks |
| ***Nr 4*** | | |
| Kutsehariduse ja -õppe programmide läbimise määr:  kutsehariduse ja -õppe programmi edukalt läbinud / programmist väljalangenud isikute arv (vastavalt programmi liigile ja üksikutele kriteeriumidele) | Protsessi-/väljund-/tulemusnäitaja | Koguda põhiteavet haridusalaste saavutuste ja koolituse kvaliteedi kohta  Arvutada välja väljalangevuse määr võrreldes osalusmääraga  Toetada programmide edukat läbimist kui ühte peamist kutsehariduse ja -õppe kvaliteedi tagamise eesmärki  Toetada kohandatud koolituse pakkumist, sh ebasoodsas olukorras olevatele rühmadele |
| ***Nr 5*** | | |
| Töö leidmise määr pärast kutsehariduse ja -õppe programmi läbimist:  a) kutsehariduses ja -õppes osalenute tegevus kindlaksmääratud ajal pärast koolituse läbimist (vastavalt programmi liigile ja üksikutele kriteeriumidele[[16]](#footnote-16))  b) tööle asunud õppijate osakaal kindlaksmääratud ajal pärast koolituse läbimist (vastavalt programmi liigile ja üksikutele kriteeriumidele) | Väljundnäitaja | Toetada tööalast konkurentsivõimet  Parandada kutsehariduse ja -õppe vastavust tööturu muutuvatele vajadustele  Toetada kohandatud koolituse pakkumist, sh ebasoodsas olukorras olevatele rühmadele |
| ***Nr 6*** | | |
| Omandatud oskuste kasutamine töökohal:  a) teave ametikoha kohta, millele isikud on pärast koolituse läbimist asunud (vastavalt programmi liigile ja üksikutele kriteeriumidele)  b) isikute ja tööandjate rahulolu omandatud oskuste/pädevustega | Väljundnäitaja  (kvalitatiivsete ja kvantitatiivsete näitajate kombinatsioon) | Suurendada tööalast konkurentsivõimet  Suurendada kutsehariduse ja -õppe vastavust tööturu muutuvatele vajadustele  Toetada kohandatud koolituse pakkumist, sh ebasoodsas olukorras olevatele rühmadele |
| **Taustteave** | | |
| ***Nr 7*** | | |
| Töötuse määr[[17]](#footnote-17) (vastavalt üksikutele kriteeriumidele) | Taustanäitaja | Taustteave poliitiliste otsuste tegemiseks kutsehariduse ja -õppe süsteemi tasandil |
| ***Nr 8*** | | |
| Haavatavate elanikkonnarühmade osalemine:  a) nende kutsehariduses ja -õppes osalejate protsent, keda liigitatakse ebasoodsas olukorras olevatesse elanikkonnarühmadesse (määratletud piirkonnas või seirealal) (vastavalt vanusele ja soole)  b) ebasoodsas olukorras olevate elanikkonnarühmade edumäär (vastavalt vanusele ja soole) | Taustanäitaja | Taustteave poliitiliste otsuste tegemiseks kutsehariduse ja -õppe süsteemi tasandil  Toetada ebasoodsas olukorras olevate elanikkonnarühmade juurdepääsu kutseharidusele ja -õppele  Toetada kohandatud koolituse pakkumist ebasoodsas olukorras olevatele elanikkonnarühmadele |
| ***Nr 9*** | | |
| Tööturu koolitusvajaduste väljaselgitamise mehhanismid:   1. teave mehhanismide kohta, mis on võetud kasutusele muutuvate vajaduste väljaselgitamiseks eri tasanditel 2. tõendid selliste mehhanismide kasutamise ja tulemuslikkuse kohta | Tausta-/sisendnäitaja (kvalitatiivne teave) | Suurendada kutsehariduse ja -õppe vastavust tööturu muutuvatele vajadustele  Toetada tööalast konkurentsivõimet |
| ***Nr 10*** | | |
| Kavad, mida kasutatakse kutsehariduse ja -õppe kättesaadavamaks muutmiseks ning (potentsiaalsetele) kutsehariduse ja -õppe õppijatele suuniste pakkumiseks:  a) teave eri tasandil olemasolevate kavade kohta  b) tõendid nende tulemuslikkuse kohta | Protsessinäitaja (kvalitatiivne teave) | Edendada juurdepääsu kutseharidusele ja -õppele, sh ebasoodsas olukorras olevate elanikkonnarühmade jaoks  Pakkuda suuniseid (potentsiaalsetele) kutsehariduse ja -õppe õppijatele  Toetada kohandatud koolituste pakkumist |

1. EÜT: JO P 63, 1963, lk 1338. [↑](#footnote-ref-1)
2. ELT C 398, 22.12.2012. [↑](#footnote-ref-2)
3. Vt Euroopa kvalifikatsiooniraamistiku II lisa, milles on esitatud Euroopa kvalifikatsiooniraamistiku tasemete kirjeldused. [↑](#footnote-ref-3)
4. ELT C 484, 24.12.2016. [↑](#footnote-ref-4)
5. ELT C 189, 15.6.2017. [↑](#footnote-ref-5)
6. ELT C 423, 9.12.2017. [↑](#footnote-ref-6)
7. ELT L 112, 2.5.2018. [↑](#footnote-ref-7)
8. ELT C 189, 4.6.2018. [↑](#footnote-ref-8)
9. ELT C 444, 10.12.2018. [↑](#footnote-ref-9)
10. ELT C 195, 7.6.2018, lk 7–10. [↑](#footnote-ref-10)
11. ELT C 389, 18.11.2019, lk 1–6. [↑](#footnote-ref-11)
12. ELT C 189, 5.6.2019. [↑](#footnote-ref-12)
13. COM(2019) 650 final. [↑](#footnote-ref-13)
14. Esmakutseõppe puhul: õppijat loetakse osalejaks pärast seda, kui ta on õppes osalenud kuus nädalat. Elukestva õppe puhul: ametlikes kutsehariduse ja -õppe programmides osalevate elanike protsent. [↑](#footnote-ref-14)
15. Lisaks põhiteabele soo ja vanuse kohta võib kasutada teisi sotsiaalseid kriteeriume, nt madala haridustasemega noored, kõrgeim haridustase, rändajad, puudega isikud, töötuse kestus. [↑](#footnote-ref-15)
16. Esmakutseõppe puhul: sealhulgas teave väljalangenud õppijate tegevuse kohta. [↑](#footnote-ref-16)
17. Rahvusvahelise Tööorganisatsiooni määratluse kohaselt tööta isikud vanuses 15–74, kes otsivad aktiivselt tööd ja on valmis tööle minema. [↑](#footnote-ref-17)